Golfspilleren Søren Kjeldsen udspillede sine vinderchancer ved Hongkong Open, da han lørdag gik tredje runde i par.

Den danske golfspiller Søren Kjeldsen smed lørdag sin chance for at vinde Hongkong Open væk, da han med en tredje runde i 70 slag, hvilket er par på banen i Hongkong, faldt tilbage på en delt 29.-plads i turneringen. Kjeldsen indledte ellers lørdagen på en delt 15.-plads kun fire slag efter de førende spillere, men nu er danskeren med samlet fire slag under par hele ni slag efter engelske Oliver Wilson, som fører inden sidste runde. Anders Hansen gik ligeledes en tredje runde i par og er på en delt 55.-plads med et slag under par. Turneringen er en del af European Tour, og den asiatiske dyst er turnering nummer to i 2009-kalenderen. /Ritzau/